Kåre Tveit

Kåre Tveit (1921–1992) var en norsk maler, bosatt i Arendal. 

Han blir i boka Sørlandet og malerne av Gunvald Opstad, beskrevet som en vár kolorist, en stille dyrker av pastellfarger og jordfarger. Maleriene hans er også beskrevet som dansk-inspirerte, med store flater og myke toner i brunt og oker, grønt og grått.Gunvald Opstad: Sørlandet og malerne, Aschehoug forlag (1991), s. 117

Tveit har utdannelse fra Statens håndverks- og kunstindustriskole i Oslo (1941-45). Etter krigen deltok han på en studietur til Danmark med akademielevene. Her lot han seg inspirere av dansk natur og kunstmiljø, og særlig kunstmaler Edward Weie og den svenske kunstneren Karl Isakson gjorde inntrykk på ham. I perioden 1947-1972 deltok han sju ganger på Høstutstillingen. Han deltok 12 ganger på Sørlandsutstillingen i årene 1969-1983, og på Unge Kunstneres Samfunns vårutstilling deltok han åtte ganger i perioden 1957-1973. Han er blant annet innkjøpt av Nasjonalgalleriet i Oslo, Riksgalleriet, Norsk kulturråd, Oslo kommunes kunstsamlinger og Trøndelag kunstgalleri. I tillegg til en rekke stipender, mottok han også Statens garantiinntekt fra 1977.https://nkl.snl.no/K%C3%A5re_Tveit (besøkt 13. mars 2015)

Kåre Tveit har hatt stor betydning for utviklingen av kunstmiljøet på Sørlandet, og han var aktiv i Arendal malerklubb. Det ble sagt at en periode malte alle medlemmene i malerklubben som Kåre Tveit.Gunvald Opstad: Sørlandet og malerne, Aschehoug forlag (1991), s. 212
Han malte en rekke landskaps- og strandmotiver fra Sørlandet og Tjøme. Blant mange av hans sørlandske skildringer, finnes et vinterbilde fra 1948 – et gråtonelandskap med røde og gule hus fra Songe i Arendal. Et annet stemningsfullt bilde er Nasjonalgalleriets «Sommerkveld, Vindholmen» fra 1959, som viser sjøen omkranset av grønne trær og åser.Gunvald Opstad: Sørlandet og malerne, Aschehoug forlag (1991), s. 118

Tveit var medlem av Unge Kunstneres Samfund og Bildende Sørlandskunstnere. Han var også jurymedlem ved Sørlandsutstillingen i 1972-73, 1976-78 og varamedlem 1970-71.

Bomuldsfabriken Kunsthall i Arendal markerte i 2021 hundreårsdagen for Kåre Tveits fødsel med utstillingen og utgivelsen "Kåre Tveit - modernisten fra Arendal". 

 Referanser 

Kategori:Norske malere
Kategori:Norske billedkunstnere
Kategori:Fødsler i 1921
Kategori:Dødsfall i 1992